
Text rozhodnutia
Súd: Krajský súd Trnava Spisová značka: 14S/17/2012 Identifikačné číslo súdneho spisu: 2012200126 Dátum vydania rozhodnutia: 28. 06. 2012 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2012:2012200126.2 Uznesenie Krajský súd v Trnave v právnej veci žalobcu PaedDr. B. L., nar. XX.X.XXXX, bytom M. XXX, XXX XX I. U. proti žalovanému: Obec Horné Orešany, Horné Orešany 190, IČO: 31 25 33, o návrhu na preskúmanie zákonnosti rozhodnutia žalovaného č. 550/2011 zo dňa 17.8.2011 jednohlasne takto r o z h o d o l : Súd konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Žalobou doručenou Okresnému súdu Trnava dňa 12.1.2012 sa žalobca domáhal preskúmania rozhodnutia vydaného Obcou Horné Orešany pod číslom 550/2011 dňa 17.8.2011, opraveného dodatkom zo dňa 23.9.2011 v znení zmenenom rozhodnutím Krajského stavebného úradu Trnava č. KSÚ-OSP-2011/00828/Gi zo dňa 19.12.2011, ktorým Krajský stavebný úrad Trnava podľa ust. § 59 ods. 2 správneho poriadku v spojení s ust. § 105 ods. 1 stavebného zákona zmenil rozhodnutie žalovaného v časti uloženia pokuty za protiprávne konanie a túto znížil z 331 eur na 150 eur s odôvodnením, že žalobca bol uznaný vinným zo spáchania priestupku proti stavebnému poriadku tým, že ako stavebník začal realizovať vodovodnú prípojku bez ohlásenia drobnej stavby stavebnému úradu na pozemkoch parc. č. 1959/5, 1957/6, 1957/1, 1957/7, 1956/1 v kat. úz. U. I. U.. Podľa § 250 ods. 4 O.s.p. pri rozhodnutí správneho orgánu vydaného v správnom konaní je žalovaným správny orgán, ktorý rozhodol v poslednom stupni. Podľa § 250b ods. 1 O.s.p. žaloba sa musí podať do 2 mesiacov od doručenia rozhodnutia správneho orgánu v poslednom stupni. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a, alebo ak žaloba bola vzatá späť (§ 250h ods. 2). Odvolanie proti uzneseniu je prípustné. S poukazom na vyššie uvedené ustanovenia súd dospel k záveru, že v predmetnej veci boli splnené podmienky pre postup podľa § 250d ods. 3 O.s.p., nakoľko žaloba smeruje proti rozhodnutiu prvostupňového správneho orgánu, ktoré v danom prípade nemôže byť predmetom preskúmavania súdom. V tejto súvislosti súd považuje za potrebné uviesť, že žalovaným pri rozhodnutiach vydaných v správnom konaní musí byť označený správny orgán, ktorý rozhodol v poslednom stupni, t.j. v predmetnej veci Krajský stavebný úrad v Trnave, ktorý rozhodoval v správnom konaní o odvolaní žalobcu. V danom prípade žalobca ako žalovaného označil Obec Horné Orešany, prvostupňový správny orgán, čoho následkom bolo zastavenie konania pre nedostatok procesnej podmienky, a preto súd postupom podľa § 250d ods. 3 O.s.p. konanie vo veci zastavil. O náhrade trov konania súd rozhodol podľa § 250l ods. 1,2 O.s.p. v spojení s § 146 ods. 1 písm. c) O.s.p. tak, že žiaden z účastníkov nemá právo na ich náhradu. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

